### NN 110/2015 (13.10.2015.), Odluka Ustavnog suda Republike Hrvatske broj: U-IIIA-2409/12 od 17. srpnja 2015.

USTAVNI SUD REPUBLIKE HRVATSKE

2143

Ustavni sud Republike Hrvatske, u Prvom vijeću za odlučivanje o ustavnim tužbama, u sastavu sudac Antun Palarić, predsjednik Vijeća, te suci Mato Arlović, Marko Babić, Slavica Banić, Mario Jelušić i Ivan Matija, članovi Vijeća, odlučujući o ustavnoj tužbi koju je podnio Blaženko Lovrinov iz Zadra, na sjednici održanoj 17. srpnja 2015. jednoglasno je donio

ODLUKU

I. Ustavna tužba se usvaja.

II. Vrhovni sud Republike Hrvatske dužan je donijeti odluku u predmetu koji se vodi pred tim sudom pod poslovnim brojem: Revt-276/13 u najkraćem mogućem roku, ali ne duljem od šest (6) mjeseci, računajući od prvog idućeg dana nakon objave ove odluke u »Narodnim novinama«.

III. Trgovački sud u Zadru dužan je donijeti odluku u predmetu koji se vodi pred tim sudom, pod poslovnim brojem: P-342/12 (ranije P-234/02, P-496/10) u najkraćem mogućem roku, ali ne duljem od dvanaest (12) mjeseci, računajući od prvog idućeg dana nakon dostavljene odluke Vrhovnog suda Republike Hrvatske broj: Revt-276/13.

IV. Na temelju članka 63. stavka 3. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst), podnositelju ustavne tužbe, Blaženku Lovrinovu iz Zadra, Nikole Matafara 2, određuje se primjerena naknada zbog povrede ustavnog prava iz članka 29. stavka 1. Ustava Republike Hrvatske (»Narodne novine« broj 56/90., 135/97., 113/00., 28/01., 76/10. i 5/14.) u iznosu od 15.200,00 kn.

V. Naknada iz točke IV. izreke ove odluke bit će isplaćena iz državnog proračuna u roku od tri (3) mjeseca od dana podnošenja zahtjeva podnositelja Ministarstvu pravosuđa Republike Hrvatske za njezinu isplatu.

VI. Ova odluka objavit će se u »Narodnim novinama«.

Obrazloženje

1. Na temelju članka 63. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst; u daljnjem tekstu: Ustavni zakon) podnositelj je 13. travnja 2012. podnio ustavnu tužbu smatrajući da u postupku, koji se vodi u povodu revizije pred Vrhovnim sudom Republike Hrvatske (u daljnjem tekstu: Vrhovni sud), nije donesena odluka u razumnom roku čime mu je povrijeđeno njegovo pravo na suđenje u razumnom roku, zajamčeno člankom 29. stavkom 1. Ustava Republike Hrvatske (»Narodne novine« broj 56/90., 135/97., 113/00., 28/01., 76/10. i 5/14.).

I. ČINJENICE VAŽNE ZA USTAVNOSUDSKI POSTUPAK

2. Ustavni sud je u postupku pokrenutom ustavnom tužbom, primjenom članka 63. Ustavnog zakona, na temelju navoda ustavne tužbe, te uvida u presliku spisa Trgovačkog suda u Zadru broj: P-342/12 (ranije broj: P-496/10, P-234/02) i Trgovačkog suda u Splitu broj: P-350/02 (ranije broj: P-2130/00, P-1372/98), utvrdio sljedeće pravno relevantne činjenice za odlučivanje o povredi ustavnog prava podnositelja zajamčenog člankom 29. stavkom 1. Ustava.

Postupak je pokrenut pred Trgovačkim sudom u Splitu 13. listopada 1998. tužbom podnositelja protiv tuženika Tekstil d. d., Zadar, radi poništenja svih odluka Skupštine tuženika, Nadzornog odbora tuženika, poništenja nezakonitog upisa dionica u dioničku knjigu Hrvatskog fonda za privatizaciju, poništenje nezakonitog brisanja iz dioničke knjige te naknade štete. Predmet se vodio pod brojem: P-1373/98.

Podnositelj je 21. srpnja 2006. Vrhovnom sudu podnio zahtjev za zaštitu prava na suđenje u razumnom roku u istom predmetu koji se u trenutku podnošenja zahtjeva vodio pred Visokim trgovačkim sudom Republike Hrvatske (u daljnjem tekstu: Visoki trgovački sud) pod brojem: Pž-1426/06. Odlučujući o zahtjevu podnositelja, Vrhovni sud je rješenjem broj: Gzp-256/06-5 od 31. siječnja 2007. usvojio zahtjev podnositelja te je zbog utvrđene povrede prava na suđenje u razumnom roku podnositelju odredio naknadu u iznosu od 11.200,00 kn te odredio rok od četiri (4) mjeseca za donošenje odluke u navedenom predmetu.

Nakon toga je Visoki trgovački sud 29. svibnja 2007. donio presudu i rješenje broj: Pž-1426/06-3 kojima je djelomično potvrdio, a djelomično ukinuo prvostupanjsku presudu te u tom dijelu predmet vratio prvostupanjskom sudu na ponovni postupak.

Podnositelj je 1. kolovoza 2007. izjavio reviziju protiv drugostupanjske odluke od 29. svibnja 2007.

Trgovački sud u Zadru je rješenjem broj: P-234/02 od 5. prosinca 2007. odbacio kao nedopušten prijedlog podnositelja za donošenje dopunske presude u predmetu broj: Pž-1426/06-3.

Podneskom od 14. prosinca 2007. tuženik je dao odgovor na reviziju.

Visoki trgovački sud je rješenjem broj: Pž-7825/07-3 od 10. srpnja 2008. uvažio žalbu podnositelja i ukinuo prvostupanjsko rješenje broj: P-234/02 od 5. prosinca 2007. i predmet vratio prvostupanjskom sudu na ponovni postupak.

Vrhovni sud donio je 7. listopada 2008. presudu i rješenje broj: Revt-77/08-2, kojom presudom je djelomično odbio kao neosnovanu reviziju podnositelja u dijelu kojim se u prvostupanjskoj presudi odbija tužbeni zahtjev pod točkom I.-3. za isplatu dividende, a rješenjem je u točki I. izreke djelomično ukinuo nižestupanjske presude u dijelu kojim je odbijen tužbeni zahtjev za isplatu nagrade za članstvo u Nadzornom odboru Tekstil (dio točke I.-3. izreke) te u tom dijelu predmet vratio prvostupanjskom sudu na ponovni postupak, dok je u točki II. izreke odbačena kao nedopuštena revizija podnositelja u odnosu na odbijeni tužbeni zahtjev podnositelja točka I.-1. i točka I.-4. izreke prvostupanjske presude.

Visoki trgovački sud je rješenjem broj: Pž-1426/06-10 od 10. studenoga 2009. odbio kao neosnovan zahtjev podnositelja za donošenje dopunske drugostupanjske presude u predmetu Visokog trgovačkog suda broj: Pž-1426/06 u kojem je donesena drugostupanjska odluka od 29. svibnja 2007.

Ustavni sud je povodom ustavne tužbe podnositelja odlukom U-III-4808/2008 od 1. travnja 2010. usvojio ustavnu tužbu i u cijelosti ukinuo presudu i rješenje Vrhovnog suda broj: Revt-77/08-2 od 7. listopada 2008. te predmet vratio Vrhovnom sudu na ponovno odlučivanje zbog povrede prava na suđenje od strane nepristranog suda zajamčeno člankom 29. stavkom 1. Ustava.

Vrhovni sud je rješenjem broj: Revt-61/10-2 od 19. svibnja 2010. odbacio kao nedopuštenu reviziju podnositelja izjavljenu protiv drugostupanjskog rješenja od 10. studenoga 2009.

Trgovački sud u Zadru, Ured predsjednika je rješenjem broj: 9-Su-640/10-2 od 4. listopada 2010. prihvatio zahtjev za izuzeće suca Tomislava Jurline od suđenja u predmetu broj: P-234/02 i predmet je dodijeljen drugom sucu.

U ponovljenom postupku nakon ukidne odluke Visokog trgovačkog suda broj: Pž-1426/06-3 od 29. svibnja 2007., postupak se nastavio voditi pod brojem: P-496/10 u odnosu na tužbeni zahtjev za utvrđenjem ništavim odluka glavnih skupština Tekstil d. d. i Tekstil d. o. o. sadržanim u zapisnicima s glavne skupštine od 22. rujna 1998., 3. lipnja 2002., 30. studenoga 2002., 12. prosinca 2003. i 30. siječnja 2004.

Nakon toga ročišta su održana 28. lipnja 2011. i 12. srpnja 2011. kada je glavna rasprava zaključena.

Na ročištu održanom 27. srpnja 2011. sud je objavio presudu broj: P-496/10 kojom je odbio tužbeni zahtjev podnositelja.

Podnositelj je 15. svibnja 2012. izjavio žalbu protiv prvostupanjske presude broj: P-496/10 od 27. srpnja 2011.

Nakon ukidne odluke Ustavnog suda broj: U-III-4808/2008 od 1. travnja 2010. Vrhovni sud je 3. srpnja 2012. donio presudu i rješenje broj: Revt-118/10-2 od 3. srpnja 2012. kojom je presudom odbio reviziju podnositelja u dijelu odluke za isplatu dividende (dio točke I.-3. izreke), dok je rješenjem u točki I. izreke djelomično prihvatio reviziju i ukinuo nižestupanjske odluke u dijelu odluke za isplatu nagrade za članstvo u Nadzornom odboru prednika tuženika (dio točke I.-3. izreke) i predmet vratio prvostupanjskom sudu na ponovno suđenje, a u točki II. izreke je odbacio reviziju podnositelja kao nedopuštenu koja se odnosi na točke I.-1. i I.-4. izreke prvostupanjske presude.

Navedenu presudu i rješenje Vrhovnog suda podnositelj je zaprimio 21. rujna 2012.

Visoki trgovački sud o žalbi podnositelja protiv prvostupanjske presude broj: P-496/10 od 27. srpnja 2011. donio je odluku broj: Pž-5728/2012.

U trenutku odlučivanja o ustavnoj tužbi predmet se povodom izjavljene revizije protiv odluke Visokog trgovačkog suda broj: Pž-5728/2012 nalazi na Vrhovnom sudu gdje se vodi pod brojem: Revt-276/13.

U odnosu na dio presude suda prvog stupnja koji je ukinut odlukom Vrhovnog suda broj: Revt-118/10-2 od 3. srpnja 2012., postupak je nastavljen pred Trgovačkim sudom u Zadru pod brojem: P-342/12.

II. PRAVO VAŽNO ZA USTAVNOSUDSKI POSTUPAK

3. Mjerodavno pravo sadržano je u članku 29. stavku 1. Ustava.

Ustavna tužba je osnovana.

4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Postupak je pokrenut tužbom podnositelja pred Trgovačkim sudom u Splitu 13. listopada 1998.

Odlučujući o ustavnoj tužbi podnositelja, Ustavni sud je, kao pravno relevantno razdoblje, razmatrao razdoblje od donošenja odluke Vrhovnog suda u povodu zahtjeva za zaštitu prava na suđenje u razumnom roku, 31. siječnja 2007., pa do dana donošenja ove ustavnosudske odluke postupak je trajao osam (8) godina, pet (5) mjeseci i sedamnaest (17) dana.

4.2. POSTUPANJE NADLEŽNOG SUDA

Postupak se u pravno relevantnom razdoblju vodio pred Visokim trgovačkim sudom, koji je nakon donošenja odluke Vrhovnog suda broj: Gzp-256/06-5 od 31. siječnja 2007. postupio u skladu s točkom II. izreke i donio u ostavljenom roku, 29. svibnja 2007. presudu i rješenje broj: Pž-1426/06-3 protiv koje je podnositelj izjavio reviziju.

Vrhovni sud je donio presudu i rješenje broj: Revt-77/08-2 od 7. listopada 2008., koja je u cijelosti ukinuta odlukom Ustavnog suda broj: U-III-4808/2008 od 1. travnja 2010. Vrhovni sud je 3. srpnja 2012. ponovno donio presudu i rješenje broj: Revt-118/10-2 od 3. srpnja 2012.

Postupak se nakon ukidne odluke Visokog trgovačkog suda broj: Pž-1426/06 od 29. svibnja 2007., vodio pred Trgovačkim sudom u Zadru koji je donio presudu broj: P-496/10 od 27. srpnja 2011., protiv koje je Visoki trgovački sud odlučujući o žalbi podnositelja donio odluku broj: Pž-5728/2012. Protiv navedene odluke Visokog trgovačkog suda izjavljena je revizija i u odnosu na taj dio postupak se vodi pred Vrhovnim sudom pod brojem: Revt-276/13 i još nije okončan, dok se u odnosu na ukidni dio rješenja Vrhovnog suda broj: Revt-118/10-2 od 3. srpnja 2012. postupak ponovno vodi pred Trgovačkim sudom u Zadru kao sudom prvog stupnja pod brojem: P-342/12 i još nije okončan.

4.3. PONAŠANJE PODNOSITELJA USTAVNE TUŽBE

(TUŽITELJA U SUDSKOM POSTUPKU)

Prema utvrđenju Ustavnog suda, podnositelj svojim ponašanjem nije pridonio duljini trajanja postupka.

4.4. SLOŽENOST SUDSKOG PREDMETA

Ocjena je Ustavnog suda da se u konkretnom slučaju radi o složenoj pravnoj stvari budući da se radi o većem broju tužbenih zahtjeva. Međutim neovisno o tomu Ustavni sud ocjenjuje da navedeno ne može opravdati vođenje ovoga postupka, koji u trenutku odlučivanja o ustavnoj tužbi ukupno traje preko šesnaest (16) godina.

III. OCJENA USTAVNOG SUDA

5. Ustavni sud utvrđuje da je od odluke o prethodnom zahtjevu podnositelja za zaštitu prava na suđenje u razumnom roku do dana donošenja ove ustavnosudske odluke proteklo preko osam (8) godina. Obzirom da je u konkretnom slučaju riječ o postupku pokrenutom još 1998. godine, bez obzira na činjenicu što je o pravu na suđenje u razumnom roku u ovom parničnom postupku već odlučeno rješenjem Vrhovnog suda broj: Gzp-256/06-5 od 31. siječnja 2007., Ustavni sud ocjenjuje da je daljnjim suđenjem ove pravne stvari, čije rješavanje još uvijek nije okončano, podnositelju povrijeđeno pravo da zakonom ustanovljeni neovisni i nepristrani sud u razumnom roku odluči o njegovim pravima i obvezama, koje je zajamčeno člankom 29. stavkom 1. Ustava.

Stoga je na temelju članka 63. stavka 2. Ustavnog zakona donesena odluka kao u točkama I. i II. izreke ove odluke.

6. Sukladno članku 63. stavku 3. Ustavnog zakona odlučeno je kao u točkama III. i IV. izreke ove odluke.

Visinu naknade, zbog povrede ustavnog prava na donošenje odluke u razumnom roku, Ustavni sud utvrđuje uzimajući u obzir okolnosti svakog pojedinog predmeta, uz istodobno uvažavanje ukupnih gospodarskih i socijalnih prilika u Republici Hrvatskoj.

7. Predsjednik Vrhovnog suda i Trgovačkog suda u Zadru dužni su dostaviti Ustavnom sudu pisanu obavijest o datumima donošenja i otpreme odluke u roku od osam (8) dana od dana njene otpreme, a najkasnije osam (8) dana od isteka roka određenog u točki II. izreke ove odluke. Ovaj nalog temelji se na članku 31. stavcima 4. i 5. Ustavnog zakona.

8. Odluka o objavi (točka VI. izreke ove odluke) temelji se na članku 29. Ustavnog zakona.

Broj: U-IIIA-2409/2012

Zagreb, 17. srpnja 2015.

USTAVNI SUD REPUBLIKE HRVATSKE

Predsjednik Vijeća

Antun Palarić, v. r.